Vrystaat | SkalkSkryf
September 25, 2009 deur Louwie Ry vanoggend dou voor dag daar langs die plakkerskamp neffens Frankfort in die goeie ou Vrystaat verby. Onthou toe die dag, nie so lank gelede nie, toe ek ook voordag daar verby stoot en twee motors omgedop op hulle dak en een vragmotor op pap wiele, almal vol duike en knoppe gegooi met klip en stok en steen, in vlamme daar kry. Polisie in sterkte besig om die gepeupel in bedwang te probeer kry.
Die rewolusie in volle gang.
Dog ek vanoggend so by myself; wat het nou eintlik intussen verander vir hierdie mense na al die klipgooi en plunder?
`n Helse klomp, as mens so daaraan dink. Frankfort het `n nuwe reggestelde burgemeester met `n baie duur, baie blink motorkar. Die plakkerskamp is twee maal so groot as wat dit destyds was en dit is baie meer vervalle en vuil as wat dit toe was.
Die pad tussen Villiers en Frankfort is byna onrybaar vol gate. Op plekke is die kolle teer wat oorgebly het eintlik lewens gevaarlik. Die grondpad na die boer se plaas toe is so sleg, dit duur langer om die paar Km te ry as wat dit duur om die 30km tussen Villiers en Frankfort af te lê.
Op die grondpad loop die plaaswerkers steeds in hulle gehawende klere te voet dorp toe en bedel vir `n lift terwyl die boere met hulle 4X4`s teen `n helse spoed oor die slegte pad verby jag. My arm was lam teen die tyd wat ek op die plaas aankom want, behalwe vir die verbete klou aan die stuurwiel, groet elke boer wat van voor en agter verby ry met die wuif van die hand en hulle verwag dat jy sal terug groet, soos dit nog maar altyd was in die Vrystaat.
Op die plaas vertel die boer hoe hulle sukkel. Waar hy voorheen 12 plaaswerkers in diens gehad het, het die minimum lonewet hom gedwing om 7 af te dank. Dit verklaar dan die groei van die plakkerskamp, want so moes elke boer die helfte van sy arbeiders laat loop.
Nog vroër die oggend op pad deur die stad stop ons by `n rooi robot. `n Taxi wat langs my staan besluit, de hel met die rooi lig en steek die kruising oor. Hy was al ver weg toe die lig eers groen word vir ons arme onnosel, wetsgehoorsame ouwêreldse landsburgers.
Die volgende robot slaan oor na rooi toe ek so 20 meters van hom is. Ek stop. `n Landsburger met `n Polo wat nog omtrent 10 meter agter my is ry ewe rustig oor die rooi lig sonder om eers links of regs te kyk.
Oor die Vrystaatse vlaktes en bulte word ek een maal by `n vaste witstreep teen `n blinde hoogte, en een maal teen `n vaste wit lyn om `n skerp draai verbygesteek deur bevryde landsburgers agter die stuur van blink nuwe motors.
Intussen sien ek my ou vriend die bevrydings bewerker en Boerehater, Max Du Preez het nie meer hoop dat die land gered kan word (van die Malemas) nie, en die Vryheids Prediker Smit daar uit Mamelodi sien bloed op die horison.
Wat het verander? So baie, maar ook so min, en almal van ons verloor al die pad. Dis om van naar te word.
Posted in Louwie | 15 Kommentaar	15 Responses
op September 25, 2009 at 9:07 nm silverpearls
Ek hou nie daarvan as my ma die landsburgers deesdae so sleg sê nie. Sy het amper die vrou wat indie mirrel vannie pad gestaan het vandag en bedel, nogal sleggesê en gesê vet ousie gee tog pat, toe word ek sommer kwaad vir my ma, dis my land ook en als pla my nog nie en sy was nie ‘n ousie nie, ‘n vrou, mar my ma sê sy raak nou net dik en siek en sat vir die gesikkel en so slegte spil, mar ek sien nog nie als raak nie, maar my ma sê wees versigtog en glimlag en moet nooit wys jy word vir hulle kwaad, hulle is soos kinders, maar my ma raak so moedeloos vir die gemors en wens hulle wil net begin werk en help om die land op te bou want dis moontlik en ek lag mar vir die koei op die krok bakkie. ek het geen idee waar frankfort is nie en kan nie eens dink hoe dit moet wees om op daai paaie te ry nie. Ai.
op September 25, 2009 at 11:52 nm Bertus Piesangverkoper
Hoop opgee is te maklik.
op September 26, 2009 at 9:53 nm Louwie
Pêrelkie, ons moet dit nooit, nooit, nooit vergeet nie, hulle is mense soos ek en jy. Miskien het jy en baie van hulle net nog `n lang pad om te loop voor julle so sinies soos ons ou landsburgers gaan word. Maar ons is ok nie almal so nie, en ok nie die hele tyd nie!
En dit maak nie saak as jy nie weet waar Frankfort is nie want jy mis niks nie. Solank jy weet waar Durbs en die goue strande en die grootste pret is en dalk vir die Blou Bulle skreeu, is jy OK.
En ons sal nie die hoop opgee nie piesangman, ons beur voort ten spyte van en desondanks. Voor in die wapad brand `n helse vuur.
op September 28, 2009 at 8:18 vm alleman
Louwie, Max is nie ‘n boerehater nie. As mens jou eie mense kritiseer, en vir hulle dinge sê wat hulle nodig het om te weet, maar nie wil weet nie, maak dit jou ‘n boerehater?
op September 29, 2009 at 7:23 nm Louwie
Alleman, ek gaan nie hier in die debat vasval nie. Daar is duisende wat voel soos ek. Die ou is al op TV, in die pers en waar ook al aangevat oor sy wrok teenoor die Afrikaner. Om te kritiseer is een ding, om al vir meer as 15 jaar te tokkel op een snaar is patologie.
As selfs my Engelse vriende sê hy het `n probleem, dan moet daar fout wees.
op September 29, 2009 at 9:15 nm Joh
Ek is nie ‘n groot kenner van Max se (wan)dade nie, maar hierdie artikel van hom http://www.dailynews.co.za/index.php?fArticleId=3062920
verbeeld vir my die onredelike teenstrydigheid van sy benadering. Aan die een kant betreur hy die situasie dat swart mense nie op staan vir hulle self nie, maar in dieselle asem k@k hy die wittes uit omdat hulle dit doen. Klink vir my hy argumenteer net om te argumenteer. Dit blyk my nou se dae dat hy ‘n mensehater geword het. Wat mens kan verstaan siende dat sy droom van bevryding, soos elke en ‘n iedere rewolusie, net uitgeloop het op ‘n kleurverandering, en die gepeupel gefaal het.
op September 30, 2009 at 9:12 vm alleman
Max is nie gekant daarteen dat mense opstaan vir hulself nie, hy het dit teen rasse-solidariteit. Hoekom kan wit mense nie vir ‘n slag ook opkom vir die swart mense in die townships nie? Dan sal dit mos ook makliker gebeur dat swart mense byvoorbeeld standpunt inneem teen plaasmoorde.
En ek meen hy is reg dat rasse-solidariteit (tesame met ‘n paar ander kwessies, natuurlik) verwoestende gevolge vir die land het.
op September 30, 2009 at 9:32 vm Joh
As swartes nie eens standpunt inneem oor moord en geweld in townships nie, hoekom gaan hulle opkom teen (wit) plaasmoorde?
Ek dink dis reverse-rasisme om elke “witte” wat opstaan om homself te verdedig teen geweld, uitbuiting en vernedering te beskuldig van rasse-solidariteit en daarom te brandmerk as rasisties.
As Max en alleman dan nou nie-rasisties was nie, sou “wit” en “swart” nie ter sprake gekom het nie: dit sou slegs ‘n kwessie wees van party mense staan op vir hulle self, en ander nie. Baie keer is anti-rasiste meer rasisties as self-erkende rasiste. Die twee uiterstes kanselleer mekaar nie uit nie.
op September 30, 2009 at 3:21 nm boerinballingskap
Ek sal nie vir Max ‘n boerehater noem nie, maar ‘n objektiewe waarnemer is hy nou ook nie…
op September 30, 2009 at 3:35 nm alleman
Joh: Wie presies beskuldig ‘n “witte” wat homself verdedig van enigiets? Beslis nie ek nie, en ek dink ook nie Max nie.
Dis onwaar dat swartes “nie standpunt inneem oor moord en geweld in townships nie”. Natuurlik pla dit hulle, jy hoor dit net nie. Dikwels word die reg selfs in eie hande geneem met ‘n rower of verkragter.
Lees bietjie weer vir Max – die hoofrede hoekom jy “die swartes” nie hoor standpunt inneem nie is dit:
“Most of the country’s poor – and we’re talking about close to half of our population here – are illiterate or barely literate and are wholly occupied by the battle to just feed themselves and their children every day.” Hierdie mense skryf nie briewe aan koerante nie of op blogs nie. Dis heeltemal verkeerd om aan te neem dat net omdat jy hulle nie hoor nie, hulle heeltemal OK is met al die misdaad.
Die ding met Max is, hy sê dinge wat ons nodig het om te weet, maar wat nie vir ons lekker is om te hoor nie.
op September 30, 2009 at 9:08 nm Louwie
Hulle skryf nie in die koerante of op die internet nie, maar hulle het die magtigste wapen van alles in hulle hande, hulle kan `n eenvoudige kruisie gaan trek en sê tot hier en nie verder nie, maar hulle gaan stem steeds in hulle miljoene vir die ouens wat al vir 15 jaar niks aan hulle lot doen nie.
En Max beskuldig die Afrikaner aanhoudend en sonder ophou, asof hy absoluut niks goeds in hierdie land gedoen het nie, van alles wat boos en sleg is.
Wat wil julle hê moet ons doen? Hoeveel keer moet ons nog om verskoning vra, voete was? En as ons nog wil help word ons regstellend uitgesmyt maar is dit steeds ons skuld as die k@k letterlik in die strate en riviere loop.
Prof. Jonathan Hansen sê soms min of meer dieselfde goed as Max. Maar weet jy, ek het die grootste respek vir daardie man. Hy is `n waardige, ewewigtige man wat nie net hamer op die slegte dinge van die verlede nie, maar ook wys op dit wat die witman uitmuntend gedoen het. Hy sê kom ons doen die ding saam. Hy hamer nie eenogig op skuld nie.
Ek stem heelhartig met hom saam oor sy taalbeleid, ek ondersteun hom oor die misdaadigheid van ontgroening en dat dit uitgewis moet word.
Maar nou ja, jy kry die Zuma nalopers, die Malema nalopers en die ou PW nalopers, en dan natuurlik ook die Max nalopers. As sy egotistiese, bruuske manier van doen jou aanskakel, goed vir jou.
Ek glo dat selfs Evita met een vertoning die Afrikaner tot meer selfondersoek aanspoor as wat Max met sy hardegat benadering oor 15 jaar kon regkry of ooit sal regkry.
op Oktober 1, 2009 at 12:49 vm alleman
Louwie, dis veral jammer dat jy, soos seker die meeste ander Afrikaners, nie ‘n onderskeid tref tussen Afrikaners en wittes nie. Die feit dat ons dink die wit Engelse en ons is ONS, is ‘n hengse probleem. Die wit Engelse dink dit nie.
Hierdie ding maak van die Afrikaner die groot rassiste, terwyl die wit Engelse, wat baie dikwels maar net so rassisties is, grootliks dit regkry om as die goeie ouens te presenteer, en lekker in alliansie met die Anglophile ANC staan om die land te angliseer.
Max skryf dikwels oor wit rassisme. Afrikaners neem aan hy bedoel net ons. Hy doen nie – hy bedoel alle rassime.
En as jy Max se artikel gaan lees wat Joh gelink het, asook seker die meeste van sy ander artikels, sal jy sien dat hy bitter krities teenoor die ANC se wanbestuur vd land staan. Hy kritiseer hulle vuriglik, maar net nie uit ‘n rasgedrewe oogpunt nie.
op Oktober 1, 2009 at 2:07 nm boerinballingskap
Ek dink dis vir Afrikaners moeilik om ‘n onderskeid te tref tussen “wit” en “Afrikaans”, juis omdat die regerende party selde daardie onderskeid tref. Regstellende aksie, transformasie ens. gaan immers oor die velkleur en nie die volkskap of oor taal nie. Die apartheidsregerings het rasse-onderskeid goed gevestig en die ANC het sedert bewindsoorname bloot daarop voortgebou.
op Oktober 1, 2009 at 6:55 nm Louwie
Iets maak hier vir my nie mooi sin nie. Hoe kom jy daarby uit dat ek nie onderskei tussen Afrikaans en wit nie Alleman? En wat het dit met die prys van eiers te doen?
En veg jy nog steeds die Boere-oorlog? Hoekom? Waarom haat jy die Engelse so?
My kinders het soveel Engelse vriende as Afrikaanse vriende. Nie een van hulle dink hy is beter as die volgende ou nie. Die Engelse wat ek ken is ook nie so nie, en sommige van hulle kom uit Engeland uit! Is jy nie besig om gruwelik te veralgemeen nie?
Jy reken rasse-solidariteit verwoes die land, maar nou lyk dit of jy taal-solidariteit voorstaan! Hoe werk dit?
Ras verdeel, taal verdeel, godsdiens verdeel.
Om dus utopia hier te bewerk, verf ons almal sodat almal of wit of swart is (jy kies die kleur), verban godsdiens en verklaar Engels as die enigste amptelike taal.
Teen wie gaan Max dan galbraak. Ag tog. Dan word hy dalk `n self-hater, of is hy reeds een, daarom skop hy sy eie mense so knaend op die skeen?
Is ook maar eers baie onlangs wat Max die ANC so vel as die Afrikaner begin kritiseer het. Is dit omdat hulle hom nie as kader wil ontplooi nie, nie eers `n pos by die Es-A-Be-Cee wil aanbied nie?
Dalk haat hy maar net sy eie wit vel. Dem, die wêreld kan tog so onregverdig wees!
op Oktober 1, 2009 at 11:48 nm alleman
Ek haat nie die Engelse nie, en het ook Engelse vriende. En daar is baie dinge van die Engelse wat ek bewonder.
Maar ek is teen Engelse imperialisme, teen kolonialisme, teen Engelse uitbreiding die res van die wereld in. Hierdie dinge is nog glad nie verby nie.
Max haat niemand nie, en was nog nooit ‘n ANC marionet nie. Sy standpunte en beginsels is eintlik ongelooflik konsekwent oor baie jare heen.
Ek haat ook niemand nie. As jy hierdie dinge dink, lees jy maar sommer so bolangs.
En wat taalsolidariteit betref, ek staan dit ook nie voor nie. Maar ek dink nie Engels-alles is die oplossing daarteen nie. Ek voel ons moet hou by die gelykheid van tale wat onderhandel is, en as taal van 8% vd bevolking is Engels ver belangriker as wat dit hoort. Boonop doen dit skade aan ons grondwet wat elf amtelike tale voorsien – dat daar eintlik net een is. Want behalwe dat dit mense wat nie Engels is nie, vervreem, is dit ook so dat as die grondwet oor een saak geminag kan word, kan dit ook oor die volgende saak geminag word.